b'\n_START_ARTICLE_\nJonathan James\n_START_SECTION_\n\xc5\xbdivljenje\n_START_PARAGRAPH_\nJonathan se je \xc5\xbee v zgodnjem otro\xc5\xa1tvu zanimal za ra\xc4\x8dunalni\xc5\xa1ko tehnologijo. Pri \xc5\xa1estih letih je za\xc4\x8del uporabljati ra\xc4\x8dunalnik, kasneje, v srednji \xc5\xa1oli je samostojno obvladal sistemsko programiranje. _NEWLINE_Ko je bil star 18. let je njegova mati umrla zaradi raka. Po njej je dru\xc5\xbeina James podedovala hi\xc5\xa1o, v kateri je Jonathan \xc5\xbeivel s svojim bratom. Za kariero ali \xc5\xa1tudij ni kazal zanimanja.\n_START_SECTION_\nNapad na NASO\n_START_PARAGRAPH_\nPri 15. letih je Jonathan James s Pentium ra\xc4\x8dunalnikom vdrl v NASO. Preko stre\xc5\xbenika vladne agencije v Alabami, je junija 1999, neovirano dva dni brskal po njihovem omre\xc5\xbeju in prenesel za 1,7 milijonov $ vredno NASA programsko opremo, ki je v vesoljski postaji nadzorovala okolje, vklju\xc4\x8dno s podatki o temperaturi in vlagi._NEWLINE_Z vdorom je pridobil izvorno kodo mednarodne vesoljske postaje in vdrl v Pentagonov ra\xc4\x8dunalni\xc5\xa1ki sistem oro\xc5\xbeij ter prestregel 3300 elektronskih sporo\xc4\x8dil, ukradel gesla in brskal po omre\xc5\xbeju kot eden izmed zaposlenih v najvi\xc5\xa1jem rangu. NASA je bila zaradi vdora primorana odklopiti vse ra\xc4\x8dunalnike za 21 dni, da so lahko ustavili napad na sistem. \xc5\xa0koda je bila ocenjena na 41 000$._NEWLINE_Med 23. avgustom in 27. oktobrom 1999 je James vdrl v ve\xc4\x8d sistemov, vklju\xc4\x8dno z BellSouth (telekomunikacijsko podjetje) in Miami-Dade (\xc5\xa1olski sistem). Njegovim aktivnostim so oblasti za\xc4\x8dele slediti ob vdoru v Defense Threat Reduction Agency (DTRA), ki je del Department of Defense, ZDA. James je kasneje priznal, da je namestil nepoobla\xc5\xa1\xc4\x8dena stranska vrata (ang. backdoor) v stre\xc5\xbenik v Dullesu (Virginiji), ki ga je uporabil za namestitev\xc2\xa0\xc2\xbbsniffer-ja\xc2\xab. Z vohunskim programom je prestregel preko 3000 sporo\xc4\x8dil, ki so si jih izmenjevali zaposleni v DTRA. Prav tako je zajel njihova uporabni\xc5\xa1ka imena in gesla.\n_START_SECTION_\nObsodba\n_START_PARAGRAPH_\nLeta 2000 je postal prvi mladostnik (star 16 let) obsojen zaradi vdora v sisteme vladnih agencij. Obsojen je bil na 6 mesecev hi\xc5\xa1nega pripora in pogojno kazen. Ker je kasneje neuspe\xc5\xa1no prestal test za odkrivanje prisotnosti drog v telesu in s tem kr\xc5\xa1il pogojno kazen, je moral prestati 6 mesecev zaporne kazni.\n_START_SECTION_\nSmrt\n_START_PARAGRAPH_\nJonathan James je \xc5\xbeivel kratko in tragi\xc4\x8dno \xc5\xbeivljenje, ki se je kon\xc4\x8dalo s samomorom. Agenti so pri hi\xc5\xa1ni preiskavi njegovega doma odkrili staro poslovilno pismo, kar nakazuje, da je Jonathan dalj \xc4\x8dasa trpel za depresijo. _NEWLINE_Okoli leta 2004 je bilo ve\xc4\x8d podjetij, vklju\xc4\x8dno z Boston Market, Barnes&Noble, OfficeMax, TJX, Forever 21 \xc5\xbertev masivnega napada na ra\xc4\x8dunalni\xc5\xa1ke sisteme. Storilci so z vdori, v omenjena maloprodajna podjetja, ogrozili ve\xc4\x8d deset milijonov kreditnih kartic. Oblasti so sumile, da je bil Jonathan vpleten v ta niz kaznivih dejanj, vendar sam tega ni priznal. Ti napadi so se glede na motiv razlikovali od kaznivih dejanj, ki jih je v preteklosti izvr\xc5\xa1il Jonathan, saj pred tem ni izvajal finan\xc4\x8dno motiviranih napadov. _NEWLINE_Dva tedna po tem, ko je policija izvedla racijo na njegovem domu, zaradi suma vpletenosti v vdor ve\xc4\x8d maloprodajnih podjetij, je storil samomor, star pa je bil komaj 24 let. V poslovilnem pismu, dolgem 5 strani, je zapisal, da je nedol\xc5\xbeen, vendar ne zaupa pravosodnemu sistemu. Prepri\xc4\x8dan je bil, da v primeru sojenja ne bo dele\xc5\xbeen po\xc5\xa1tene obravnave.'